section_heading: Prvi svjetski rat
paragraph_text: Na početku Prvog svjetskog rata Hoffmann je imenovan zamjenikom načelnika stožera 8. armije kojom je zapovijedao Maximilian von Prittwitz, a kojemu je načelnik stožera bio Georg von Waldersee. Njemačka 8. armija se jedina od svih njemačkih armija nalazila na Istočnom bojištu, te joj je zadatak bio da spriječi prodor ruskih snaga u Istočnu Prusku, prije nego što se njemačka vojska na Zapadnom bojištu, sukladno Schlieffenovom planu, ne obračuna s francuskom vojskom. Ruska vojska se međutim, mobilizirala ranije nego što se očekivalo, te je nakon Bitke kod Gumbinnena počela prodirati u Istočnu Prusku. Prittwitz je 20. kolovoza 1914. odlučio povući 8. armiju sve do rijeke Visle čime bi napustio veći dio Istočne Pruske, te je o tom obavijestio načelnika Glavnog stožera Helmutha von Moltkea. Takav plan nije našao na odobravanje niti kod Glavnog stožera u čijim je redovima velik dio časnika bio upravo iz Istočne Pruske, a niti kod Hoffmanna. Hoffmann je uspio idući dan nagovoriti Prittwitza da povuče naredbu o povlačenju i prihvati njegov plan o protunapadu, ali je za sudbinu Prittwitza to bilo prekasno. Prittwitza je njemački Glavni stožer smijenio, te na njegovo mjesto postavio Paula von Hindenburga i Ericha Ludendorffa kao načelnika stožera.thumb|180px|lijevo|Hoffmann s [[Erich Ludendorff|Erichom Ludendorffom na Istočnom bojištu]]